SKRIFTLIG FORESPØRGSEL E-3906/00

af Camilo Nogueira Román (Verts/ALE) til Kommissionen

(13. december 2000)

Om: EU-forholdsregler efter at der er konstateret kreaturer smittet med kogalskab i Galicien, Tyskland og Azorerne

Der hersker i det galiciske samfund som overalt i Europa stor bekymring over, at der er opstået det samme problem her som i Tyskland og på Azorerne, idet der er konstateret en ko med bovin spongiform encephalopati. Bekymringen er endnu større blandt landmændene, som i samarbejde med myndighederne bestræber sig på at finde en hurtig løsning på problemet. Samtidig med at de stiller krav om de nødvendige foranstaltninger i forbindelse med hygiejne, forbrug og produktion, bør det ikke være dem, som skal lide under følgerne, især ikke fordi sygdommen kan overføres til mennesker og skyldes forsømmelighed hos myndighederne i EU's medlemsstater, efter at epidemien viste sig i Det Forenede Kongerige og senere i Frankrig.

Eftersom der er tale om et europæisk problem, og der derfor er behov for generelle løsninger, som især skal omfatte Galicien, hvor det første tilfælde af sygdommen på spansk jord er blevet konstateret, bedes Kommissionen besvare følgende spørgsmål:

- Hvad er grunden til, at EU-institutionerne ikke allerede for flere år siden har truffet de nødvendige foranstaltninger til udryddelse af bovin spongiform encephalopati, især i form af et forbud mod anvendelse af kød- og benmel til foder, der i stor udstrækning fremstilles af store multinationale virksomheder i et omfang af tre millioner tons årligt, og som ser ud til at have forårsaget sygdommens overførelse?

- Hvilke foranstaltninger vil EU træffe til fordel for Galicien i samarbejde med de spanske og galiciske myndigheder for at sikre en hurtig udryddelse af sygdommen?

- Hvordan vil Kommissionen yde økonomisk kompensation til de landmænd i Galicien, som er blevet ramt af de indførte forholdsregler, idet deres besætninger bliver slået ned? Vil de i så fald modtage fuld erstatning, således som de burde, for værdien af besætningen? Vil landmændene modtage den nødvendige økonomiske hjælp som kompensation for de store tab, de lider på grund af det faldende forbrug, der skyldes bekymring og mistillid i befolkningen?

Svar afgivet på Kommissionens vegne af David Byrne

(16. marts 2001)

Anvendelse af animalske proteiner fra pattedyr i foder til drøvtyggere har faktisk været forbudt i alle medlemsstaterne siden august 1994. Dette forbud er for nylig blevet udvidet midlertidigt til også at omfatte et forbud mod alle forarbejdede animalske proteiner i foder til opdrættede dyr.

Ud over foderforbuddet har EU indført talrige foranstaltninger for at forebygge en videreførelse af BSE-agensen (bovin spongiform encephalopati) og for at sørge for en endelig udryddelse heraf. Disse foranstaltninger omfatter destruktion ved høje temperaturer af animalsk affald, obligatorisk underretning om og test af alle BSE-mistænkte dyr, en hurtig test af alle sunde, syge og særligt nedslagtede dyr på over 30 måneder ud over de dyr, der er døde på bedriften, samt fjernelse og destruktion af specificeret risikomateriale. Gennemførelsen af denne kontrol falder ind under de spanske myndigheders kompetence.

I Kommissionens forordninger (EF) nr. 164/97 af 30. januar 1997 om ekstraordinære støtteforanstaltninger for oksekødsmarkedet i Frankrig i henhold til beslutning 97/18/EF(1), (EF) nr. 299/97 af 19. februar 1997 om ekstraordinære støtteforanstaltninger for oksekødsmarkedet i Tyskland(2), (EF) nr. 1112/97 af 18. juni 1997 om ekstraordinære støtteforanstaltninger for oksekødsmarkedet i Irland i henhold til beslutning 97/312/EF(3) er der fastsat en lovramme for erstatning til producenter af dyr, som er blevet slagtet i forbindelse med de forskellige nationale BSE-foranstaltninger. Kommissionen havde i hvert tilfælde modtaget en formel anmodning fra den pågældende medlemsstat, en procedure, som også vil gælde for Spanien. Under ovennævnte erstatningsordninger fik producenterne erstatning på grundlag af dyrets objektive værdi. Som reaktion på presset fra markedet, som skyldes en nedgang i oksekødsforbruget, har Kommissionen for nylig vedtaget en række støtteforanstaltninger, der skal hjælpe markedet i EU til at overvinde den nuværende krise. Disse foranstaltninger er i øjeblikket til behandling i Europa-Parlamentet og Rådet. Der vil også blive foreslået yderligere foranstaltninger, hvilket falder ind under de normale markedsstyringsmekanismer, som Kommissionen bruger.

(1) EFT L 29 af 31.1.1997.

(2) EFT L 50 af 20.2.1997.

(3) EFT L 162 af 19.6.1997.